b'\n_START_ARTICLE_\nSl\xc4\x83nic (sit SCI)\n_START_SECTION_\nLocalizare\n_START_PARAGRAPH_\nAria natural\xc4\x83 se \xc3\xaentinde \xc3\xaen partea sud-vestic\xc4\x83 a jude\xc8\x9bului Bac\xc4\x83u (aproape de limita teritorial\xc4\x83 cu jude\xc8\x9bul Covasna), pe teritoriul administrativ al ora\xc8\x99ului Sl\xc4\x83nic-Moldova \xc8\x99i al comunei Dofteana, \xc3\xaen apropierea drumului na\xc8\x9bional DN12B, care leag\xc4\x83 ora\xc8\x99ul T\xc3\xa2rgu Ocna de Sl\xc4\x83nic-Moldova.\n_START_SECTION_\nDescriere\n_START_PARAGRAPH_\nZona a fost declarat\xc4\x83 sit de importan\xc8\x9b\xc4\x83 comunitar\xc4\x83 prin Ordinul Ministerului Mediului \xc8\x99i Dezvolt\xc4\x83rii Durabile Nr.1964 din 13 decembrie 2007 (privind instituirea regimului de arie natural\xc4\x83 protejat\xc4\x83 a siturilor de importan\xc8\x9b\xc4\x83 comunitar\xc4\x83, ca parte integrant\xc4\x83 a re\xc8\x9belei ecologice europene Natura 2000 \xc3\xaen Rom\xc3\xa2nia) \xc8\x99i se \xc3\xaentinde pe o suprafa\xc8\x9b\xc4\x83 de 1.408 hectare._NEWLINE_Situl reprezint\xc4\x83 o zon\xc4\x83 montan\xc4\x83 \xc3\xaencadrat\xc4\x83 \xc3\xaen bioregiune alpin\xc4\x83 a Mun\xc8\x9bilor Nemira (grup\xc4\x83 muntoas\xc4\x83 a Carpa\xc8\x9bilor Moldo-Transilvani, apar\xc8\x9bin\xc3\xa2nd de lan\xc8\x9bul muntos al Carpa\xc8\x9bilor Orientali); ce conserv\xc4\x83 habitate naturale de tip: F\xc3\xa2ne\xc8\x9be montane, P\xc4\x83duri de fag de tip Asperulo-Fagetum, P\xc4\x83duri de fag de tip Luzulo-Fagetum, P\xc4\x83duri acidofile de Picea abies din regiunea montan\xc4\x83 (Vaccinio-Piceetea) \xc8\x99i Vegeta\xc8\x9bie lemnoas\xc4\x83 cu Myricaria germanica de-a lungul r\xc3\xa2urilor montane \xc8\x99i protejaz\xc4\x83 specii importante din fauna \xc8\x99i flora Orientalilor._NEWLINE_La baza desemn\xc4\x83rii sitului se afl\xc4\x83 ivora\xc8\x99ul-cu-burta-galben\xc4\x83 (o broasc\xc4\x83 din specia Bombina variegata aflat\xc4\x83 pe lista ro\xc8\x99ie a IUCN), inclus \xc3\xaen anexa I-a a Directivei Consiliului European 92/43/CE din 21 mai 1992 (privind conservarea habitatelor naturale \xc8\x99i a speciilor de faun\xc4\x83 \xc8\x99i flor\xc4\x83 s\xc4\x83lbatic\xc4\x83), al\xc4\x83turi de care vie\xc8\x9buiesc mai multe specii rare de reptile: \xc8\x99arpele lui Esculap (Elaphe longissima), \xc8\x99op\xc3\xa2rla de munte (Lacerta vivipara), vipera (Vipera berus), \xc8\x99op\xc3\xa2rl\xc4\x83 de c\xc3\xa2mp (Lacerta agilis); amfibieni: tritonul de munte (Triturus alpestris), salamandra de foc (Salamandra salamandra), brotacul-verde-de-copac (Hyla arborea), broasca ro\xc8\x99ie de munte (Rana temporaria), broasca r\xc3\xa2ioas\xc4\x83 brun\xc4\x83 (Bufo bufo) \xc8\x99i insecte din speciile: Nemoura fusca, Chloroperla kisi, Protonemura aestiva, Isophya brevipennis, Allogamus dacicus, Annitella lateroproducta, Drusus brunneus sau Hyloniscus siculus._NEWLINE_La nivelul ierburilor este semnalat\xc4\x83 prezen\xc8\x9ba mai multor specii floristice, printre care: omag (Aconitum moldavicum \xc8\x99i Aconitum toxicum), breab\xc4\x83n (Cardamine glanduligera), c\xc4\x83delni\xc8\x9b\xc4\x83 (Campanula carpatica), crucea voinicului (Hepatica transsilvanica), piciorul-coco\xc8\x99ului (Ranunculus carpaticus), sau Saxifraga cymbalaria, specie endemic\xc4\x83 pentru Nemira.'